
Yn ôl Deddf Anghenion Dysgu Ychwanegol a’r Tribiwnlys Addysg (Cymru) 2018 [Deddf ADY] (deddfwriaeth, 2021), ‘Mae gan berson anghenion dysgu ychwanegol [ADY] os oes ganddo anhawster dysgu neu anabledd (pa un a yw’r anhawster dysgu neu’r anabledd yn deillio o gyflwr meddygol ai peidio) sy’n galw am ddarpariaeth ddysgu ychwanegol.’ Bu newid sylweddol yn y maes ADY yn ddiweddar oherwydd ym Medi 2021, cyflwynwyd system ADY newydd yng Nghymru a chafodd y fframwaith ei greu drwy’r Ddeddf ADY a’r Cod Anghenion Dysgu Ychwanegol Cymru 2021 [Cod ADY] (Llywodraeth Cymru, 2022) ac yn ôl Estyn (2023), bu gostyngiad yn y nifer y disgyblion y nodwyd bod ganddynt ADY ers cyflwyno’r Ddeddf ADY. Yn 2023, roedd gan tua 13% o ddisgyblion ADY o gymharu ag ychydig llai na 21% o ddisgyblion a gafodd eu cynnwys ar y gofrestr Anghenion Addysgol Arbennig [AAA] yn 2020. Er bod gostyngiad wedi bod, pwysig ydy nodi bod diffiniadau ADY ac AAA yn wahanol a hefyd bod 13% yn dal i fod yn nifer eithaf sylweddol o ddisgyblion. Bwriad y system newydd yw sicrhau fod pob dysgwr sydd ag ADY yn cael cymorth i oresgyn rhwystrau i ddysgu ac yn gallu cyflawni’i botensial llawn. Noda’r ddogfen sy’n cynnwys manylion am y system ADY newydd mai un peth sydd angen creu er mwyn llwyddo ydy ‘proses integredig a chydweithredol o asesu, cynllunio a monitro'r cymorth a ddarperir i ddysgwyr ag ADY, sy'n hwyluso ymyriadau cynnar, amserol ac effeithiol’ (Llywodraeth Cymru, 2022a).

Gan ystyried rôl ymyraethau yn y broses hon felly, bwriad yr aseiniad yw adfyfyrio’n feirniadol ar botensial ymyrraeth ddewisol i sicrhau cynnydd dysgwr. Gan ddilyn canllawiau British Educational Research Association [BERA] (2018) er mwyn sicrhau anhysbysrwydd y disgybl a’r ysgol dan sylw, byddaf yn canolbwyntio ar ddysgwr o’r enw ‘Steffan’. Mae Steffan yn fachgen ym mlwyddyn 4 ac mae’n 8 blwydd oed. Mae o leiaf 1 cam cynnydd tu ôl i’r mwyafrif o ddysgwyr sydd yr un oed ag ef ac mae ganddo ADHD [Attention Deficit Hyperactivity Disorder]. Ar gyfer yr aseiniad hwn, byddaf yn edrych yn benodol ar y defnydd o gylchedau synhwyraidd fel ymyrraeth ar gyfer Steffan. Eu pwrpas yw darparu ffordd i blant dderbyn mewnbwn synhwyraidd rheoledig yn rheolaidd (National Health Service [NHS] Berkshire Healthcare, dim dyddiad). Mae cylchedau synhwyraidd wedi’u cynllunio o amgylch tair adran wahanol sy’n cynnwys gweithgareddau symud synhwyraidd sy’n helpu plant gyrraedd lefel priodol o fywiogrwydd maent ei hangen er mwyn canolbwyntio a bod yn barod ar gyfer y diwrnod. Yn y traethawd hwn, byddaf yn edrych ar sut mae defnyddio cylchred synhwyraidd yn effeithiol fel ymyrraeth ar gyfer disgyblion sydd ag ADHD. Wedyn byddaf yn trafod pwysigrwydd cynnydd a sut mae hyn yn angenrheidiol wrth asesu effeithiolrwydd ymyraethau, gan adfyfyrio ar fy mhrofiadau ar PAP2. I gloi, byddaf yn crynhoi’r hyn rwyf wedi’i ddysgu gan gyfeirio at Safonau Proffesiynol Llywodraeth Cymru.

Fel sydd wedi cael ei grybwyll yn barod, mae gan Steffan ADHD sydd felly’n golygu fod ganddo ADY. Mae ADHD yn gyflwr sy’n effeithio ar ymddygiad pobl o bob oed. Gall pobl ag ADHD ymddangos yn aflonydd, gallant gael trafferth canolbwyntio a gallant weithredu yn fyrbwyll (NHS, 2021). Yn ôl y National Institute for Health and Care Excellence NICE] (2023), dylid amau fod gan blentyn dan 12 ADHD os oes o leiaf 6 o’r symptomau diffyg sylw neu symptomau gorfywiogrwydd-byrbwylltra wedi bod yn bresennol yn yr unigolyn am o leiaf 6 mis. Mae rhai o’r symptomau diffyg sylw yn cynnwys anhawster trefnu tasgau a gweithgareddau, cael trafferth canolbwyntio wrth gyflawni tasgau ac mae eu sylw’n cael ei dynnu’n hawdd gan ysgogiadau allanol. Ar y llaw arall, mae rhai o’r symptomau gorfywiogrwydd-byrbwylltra yn cynnwys cael trafferth aros tro, torri ar draws neu darfu ar eraill ac ymddangos yn aflonydd. Wrth edrych ar waith Loe a Feldman (2007) oedd yn edrych ar ganlyniadau academaidd ac addysgol plant ag ADHD, gwelwn fod plant ag ADHD yn dangos tangyflawniad academaidd sylweddol, perfformiad academaidd gwael ac maent yn fwy tebygol o gael eu gwahardd neu ddiarddel o’r ysgol. Ond mae gwaith Armstrong (2018) yn dangos bod plant sy’n cael eu gwahardd o’r ysgol mewn perygl o fod yn droseddwyr yn y dyfodol. Mae Lawrence hefyd yn crybwyll bod plant ‘bregus’ yn cael eu cynrychioli’n anghyfartal mewn gwaharddiadau o’r ysgol. Yn hytrach, awgryma Lawrence y dylai'r rheini sydd ag anghenion ymddygiad dderbyn ymyrraeth arbenigol sy’n canolbwyntio ar ddatblygu cyfathrebu priodol, sgiliau cymdeithasol a rheoleiddio emosiynol. Caiff hyn ei gefnogi gan waith Brock, Grove a Searls (2010) sy’n nodi dylid adnabod ymddygiadau heriol penodol cyn dechrau ymyrraeth oherwydd er bod gan y disgyblion sydd ag ADHD anawsterau cyffredin, mae pob unigolyn ag anghenion ac ymddygiad unigryw. Yn hytrach, dylai’r ymddygiad arwain yr ymyrraeth.

Mae Steffan yn ei chael hi’n anodd eistedd a chanolbwyntio am gyfnodau hir o amser ac o bryd i’w gilydd yn gweithredu’n fyrbwyll trwy fod yn dreisgar tuag at ei gyd-ddisgyblion a galw enwau ar yr athro neu staff cymorth. Yn dilyn y gwyliau haf yn 2023, bu dirywiad sylweddol yn ymddygiad Steffan ar ôl dychwelyd i’r ysgol, ac roedd hyn wedi peri gofid i’r ysgol ac o ganlyniad, roedd yr ysgol wedi trefnu hyfforddiant i’r staff ar sut mae delio ag ymddygiad heriol. Gellir dadlau mai dim ei gyflwr sydd yn achosi iddo ymddwyn fel hyn tuag at y disgyblion eraill ond yn hytrach, gan ystyried gwaith Bandura, yr hyn mae Steffan yn gweld gartref. Datblygodd Bandura’r cysyniad o fodelu neu ddysgu cymdeithasol. Credai fod plant yn copïo’r hyn byddai oedolion o’u hamgylch yn gwneud (Savory, L. a Bulman, K. 2006, t.13). Maent hefyd yn nodi bod ymchwil yn dangos mae’n bosib bydd plentyn sy’n dyst i drais yn y cartref yn dangos tueddiadau treisgar. Felly gellir dadlau nad yw ymddygiad heriol Steffan o reidrwydd yn gysylltiedig â’i gyflwr. Ond does dim dwywaith bod gan Steffan pob un o’r symptomau diffyg sylw a gorfywiogrwydd-byrbwylltra sydd wedi eu crybwyll yn flaenorol, yn ogystal ag eraill sydd yn cael eu rhestru ar wefan NICE (2023). Gan hefyd ystyried gwaith Loe a Feldman (2007, t.643–654), mae’n hanfodol felly bod yr ymyrraeth sy’n cael ei roi ar waith yn mynd i'r afael â'r anawsterau mae Steffan yn ei wynebu yn ddyddiol. Caiff hyn ei gefnogi gan waith Griffin (2023, t.7) sy’n nodi dylai cefnogaeth synhwyraidd gael ei ddewis a’i ddefnyddio yn gywir er mwyn bod yn effeithiol. Mae’n bwysig bod y rheini sy’n eu defnyddio yn ymwybodol o’r manteision a’r anfanteision o’u defnyddio.

Fel sy’n cael ei nodi mewn dogfen gan y sefydliad ADHD (dim dyddiad), mae yna dair adran i gylched synhwyraidd. Nod gweithgareddau'r adran gyntaf yw darparu ysgogiad cynteddol a phropriodderbynnol. Mae hyn yn paratoi'r ymennydd ar gyfer dysgu a gofynion y dydd. Mae’r ail adran yn cynnwys gweithgareddau sy’n gofyn am brosesu synhwyraidd echddygol, cydbwysedd ac amseru. Mae angen i’r plentyn drefnu ei gorff, cynllunio ei ddull gweithredu a gwneud mwy nag un peth ar y tro. Adran olaf y gylched ydy’r cyfnod tawelu. Mae gorffen y gylched gyda gweithgareddau tawelu yn sicrhau, wrth i'r plentyn adael y gylched, ei fod yn teimlo'n dawel, yn ganolog ac mor barod am y diwrnod â phosibl. Hynod o ddiddorol felly ydy gweld y cysylltiad rhwng gweithgareddau’r gylched synhwyraidd a’r ymyraethau dosbarth sydd yn cael eu nodi yng ngwaith Brock, Grove a Searls (2010). Mae nifer o’r ymyraethau maent yn trafod yn nodweddion sy’n rhan o gylchedau synhwyraidd, un o’r rheini ydy gosod cyfarwyddiadau clir ac uniongyrchol. Mae disgyblion ag ADHD yn aml yn ei chael hi’n anodd dilyn cyfarwyddiadau â llawer o gamau, felly trwy osod cyfarwyddiadau mwy clir ac uniongyrchol, gall athrawon sicrhau bod gwell dealltwriaeth ac ymgysylltiad gwell gan y dysgwyr. Ymyrraeth arall sy’n cael ei drafod, a gellir dadlau'r un mwyaf arwyddocaol  a hefyd o bosib mwyaf perthnasol i Steffan ydy symudiad corfforol cynhyrchiol. Yn ôl Brock, Grove a Searls (2010), mae cynyddu symudiad corfforol wedi dangos gwelliant mewn ymddygiad ar dasg disgyblion ag ADHD. Wrth gyfeirio nôl at y ddogfen gan y sefydliad ADHD, gwelwn fod rhan gyntaf y gylched yn ymwneud â gweithgareddau corfforol. Nodwedd arall sy’n cael ei drafod ydy atgoffa disgyblion o’r rheolau. Nid yw’r agwedd hon o reidrwydd yn rhan o bob cylched, ond roedd yn rhan o’r gylched roeddwn i wedi cael y cyfle i arsylwi. Dylai’r rheolau sy’n cael eu gosod i ddisgyblion ag ADHD fod wedi’u diffinio’n dda, yn benodol, yn cael eu hatgyfnerthu’n aml ac yn gysylltiedig â chanlyniadau clir. Cyn dechrau pob cylched, byddai’r person sy’n ei redeg bob amser yn adalw ar y rheolau sy’n rhaid cadw at yn ystod y gweithgareddau. Un o’r anawsterau mwyaf mae plant ag ADHD yn ei wynebu ydy eu bod yn ei chael hi’n anodd mynegi eu meddyliau ar lafar ac ar bapur, a gallant hefyd wneud pethau yn y drefn anghywir (ADHD Foundation, 2018). Noda’r llyfryn bod cael plant sydd ag ADHD i ddysgu sut i ddatblygu dilyniant o ddigwyddiadau yn gywir, fel sy’n digwydd yn ystod ail ran cylched synhwyraidd, yn golygu bydd gwelliant yn eu perfformiad academaidd.

Un peth sy’n bwysig ystyried wrth drafod cylchedau synhwyraidd ydy nad dim ond ar gyfer disgyblion sydd ag ADHD neu hyd yn oed ADY gwahanol maent yn addas. Mae dogfen gan yr NHS (2018) yn nodi byddai llawer o blant sydd ddim o reidrwydd ag ADY yn elwa o fynychu cylchedau synhwyraidd. Mae rhestr yn y ddogfen sy’n trafod ymddygiadau mewn plant byddai’n elwa o fynychu cylchedau a rhai o’r ymddygiadau hynny ydy plant sy’n aflonydd yn y dosbarth, sy’n ei chael hi’n anodd talu sylw, sy’n araf yn dechrau eu gwaith a hyd yn oed plant sy’n ddihyder. Ond gellir dadlau bod cylchedau synhwyraidd, yn enwedig y rhan gyntaf sy’n cynnwys gweithgareddau corfforol, yn fuddiol i bob plentyn. Roedd ymchwil Lahti et al. (2018), ymchwil dros gyfnod o 11 mlynedd oedd yn edrych ar effaith gweithgareddau corfforol dyddiol wedi canfod bod ymarfer corff dyddiol yn annog pobl i fyw bywyd mwy actif. Gan gofio 4 diben Cwricwlwm i Gymru, byddai’r ymyrraeth hon yn sicrhau bod dysgwyr yn ‘unigolion iach, hyderus, sy’n yn cymhwyso gwybodaeth am effaith diet ac ymarfer corff ar iechyd corfforol a meddyliol yn eu bywyd pob dydd’ (Llywodraeth Cymru, 2015).

Un o’r heriau mwyaf wrth weithredu ymyrraeth ydy’r ochr ymarferol o’i roi ar waith, hynny yw, pryd i’w gynnal, ble i’w gynnal a phwy fydd yn ei redeg? Yn ystod fy mhrofiad addysgu proffesiynol a’r cyfnod pontio ar gyfer y modiwl, fel cafodd ei grybwyll yn fras yn flaenorol, roeddwn i wedi bod yn ddigon ffodus i gael y cyfle i arsylwi’r gylched synhwyraidd ar waith. Roedden nhw’n digwydd yn y bore, tair gwaith yr wythnos ac yn para tua ugain munud. Byddent yn cael eu cynnal gan yr un cymhorthydd bob tro a byddai 5 disgybl yn cymryd rhan. Rhai o’r gweithgareddau roeddwn i wedi arsylwi yn ystod y rhan gyntaf oedd codi pwysau, ceisio taflu cylchau ar gôn a sgipio. Y gweithgaredd buodd y plant yn gwneud yn ystod ail ran y gylched oedd cydbwyso ar fainc ac yna neidio oddi arni. Ac yn olaf, y cyfnod tawelu sydd ar ddiwedd pob cylched synhwyraidd lle'r oedd y plant yn gorwedd ac yn cau llygaid ac yn gwrando ar lais y cymhorthydd. Noda adroddiad Estyn (2023) fod yr ysgol yn llunio cynlluniau datblygu unigol i’r disgyblion sydd ag ADY ac ‘maent yn darparu amrywiaeth bwrpasol o raglenni cymorth sy’n cefnogi disgyblion i wneud cynnydd priodol.’ Fel cafodd ei grybwyll yn flaenorol, mae’n bwysig bod yr ymyrraeth sy’n cael ei ddefnyddio yn berthnasol i’r disgybl sy’n ei dderbyn, a dyna ydy un o’r pethau pwysicaf sy’n rhaid cofio tra’n ei weithredu. Er mwyn gweithredu’r ymyrraeth, yn ddelfrydol, byddai cymhorthydd ar gael i fynd â’r dysgwr allan o’r dosbarth yn ddyddiol i wneud y gylched. Ond fel cafodd ei drafod yng nghynt, petai athro yn meddwl byddai pob plentyn yn elwa o gymryd rhan yn yr ymyrraeth, byddai hi’n bosib i’r cymhorthydd neu hyd yn oed yr athro wneud y gylched gyda’r dosbarth cyfan.

Mae’r ddogfen NHS (2018) ar gylchedau synhwyraidd yn nodi dylai’r ymyrraeth gael ei chynnal y peth cyntaf yn y bore a hefyd yn ddelfrydol ar ôl cinio. Gan ystyried mai pwrpas y gylched yw paratoi disgyblion ar gyfer dysgu’r dydd, mae’n ddealladwy pam y dylai’r ymyrraeth ddigwydd ar ddechrau’r diwrnod. Ond gall hefyd fod yn fuddiol cynnal yr ymyrraeth ar ôl cinio. Caiff hyn ei gefnogi gan ymchwil Antrop, Roeyers a De Baecke (2005) oedd yn edrych ar yr effaith mae amser y dydd yn cael ar ymddygiad plant ag ADHD yn y dosbarth. Roedd eu hymchwil yn dangos bod plant sydd ag ADHD yn ei chael hi’n anodd llonyddu ar ôl amser chwarae, yn enwedig yn y prynhawn, felly byddai cynnal y gylched ar ôl cinio yn sicr o fudd i’r disgyblion hynny sydd ag ADHD. Ond y broblem gyda hynny unwaith eto ydy amser a staffio. Yn ffodus i Steffan, mae ganddo gymhorthydd i’w helpu drwy’r amser felly byddai’n bosib yn ei sefyllfa ef, ond yn anffodus nid yw bob amser yn bosib i gymhorthydd fod ar gael i gynnal ymyrraeth dwywaith y dydd yn ddyddiol. Mae amser yn ffactor arall sy’n rhaid ystyried wrth drefnu ymyraethau, ond gellir dadlau, os yw plentyn yn elwa o’r ymyrraeth, mae’n hanfodol bod yr amser hynny yn cael ei flaenoriaethu. Rhywbeth arall sy’n bwysig cyfeirio at wrth drafod yr ymyrraeth mae Steffan yn rhan ohono ydy’r nifer o blant sydd yn rhan o’r ymyrraeth. Fel cafodd ei ddatgan yn flaenorol, mae 5 disgybl yn rhan o’r ymyrraeth gyda’u hoedrannau yn amrywio o oed derbyn hyd at flwyddyn 4. Yn ôl Dodge et al. (2003, dyfynnwyd yn Keperling, J.P. et al., 2017, t.2), mae llawer o ymchwil yn dangos bod disgyblion sydd â phroblemau ymddygiadol ddiffyg sgiliau cymdeithasol, ac mae’r problemau hynny yn gallu arwain at blant yn cael eu gwrthod gan eu cyfoedion a pherfformiad academaidd gwael (Darney et al. (2013) dyfynnwyd yn Keperling, J.P. et al., 2017, t.2). Ond noda Keperling, J.P. et al (2017, t.2) fod cynnal ymyraethau fel grŵp yn ffordd effeithiol o helpu’r disgyblion hynny ymarfer sgiliau cymdeithasol pwysig fel sut i wneud ffrindiau, sgiliau rheoleiddio emosiynau a datrys problemau. Gan ystyried sefyllfa Steffan, gellir dadlau fod cynnal yr ymyrraeth fel grŵp yn hytrach na fel unigolyn yn hynod o fuddiol i Steffan. Fel cafodd ei grybwyll yn flaenorol, mae Steffan weithiau yn gallu ymddwyn yn dreisgar tuag at ei gyd-ddisgyblion, felly byddai Steffan yn elwa o gael y cyfle i ymarfer y sgiliau cymdeithasol hynny.

Mae ymyraethau felly yn chwarae rôl hanfodol wrth helpu dysgwyr sydd ag ADY wneud cynnydd priodol i gyrraedd eu potensial llawn. Mae hyn yn bendant yn berthnasol o feddwl mai un o’r argymhellion daeth i’r amlwg yn adolygiad Donaldson (2015) o’r cwricwlwm a threfniadau asesu yng Nghymru oedd ‘Dylai’r holl blant a phobl ifanc wneud cynnydd ar hyd yr un continwwm, heb ystyried unrhyw anghenion dysgu ychwanegol sydd ganddynt (t.115). Yn dilyn adolygiad Donaldson, penderfynodd Llywodraeth Cymru (2022b) fod cynnydd yn un o’r blaenoriaethau ar gyfer datblygu cwricwlwm. Yn ôl canllaw ar gynllunio a blaenoriaethau Cwricwlwm i Gymru, dylai cynnydd fod wrth wraidd y gwaith o gynllunio cwricwlwm, a bod cynnydd yn ‘broses o ddatblygu dyfnder cynyddol, soffistigeiddrwydd, diddordeb a rheolaeth dysgwyr dros amser, yn hytrach na chorff o gynnwys i’w gyflwyno’ (Llywodraeth Cymru, 2022b). Noda Canllawiau Cwricwlwm i Gymru (2020) y dylai’r egwyddorion cynnydd a’r disgrifiadau dysgu o fewn y meysydd dysgu a phrofiad arwain y broses o ddatblygu cwricwlwm sy’n adlewyrchu cynnydd priodol. Ond yr hyn sy’n rhaid cofio wrth drafod cynnydd dysgwyr, fel sy’n cael ei grybwyll yn y Cod ADY (Llywodraeth Cymru, 2021a), ydy fod pob dysgwr yn gwneud cynnydd ar raddau gwahanol. Pwysig felly ydy ystyried cyflwr Steffan wrth iddo wneud cynnydd. Er bod Steffan o leiaf un cam cynnydd tu ôl i’r mwyafrif o’i gyd-ddysgwyr, does dim angen iddo wneud cynnydd ar yr un lefel, ond yn hytrach, mae angen sicrhau ei fod yn gwneud cynnydd ar gyfradd ac ar lefel sy’n briodol i’w sefyllfa ef.

Yn amlwg, un ffordd o gefnogi cynnydd Steffan ydy trwy’r defnydd o ymyraethau, ond mae cydweithio gyda’i rieni hefyd yn agwedd i’w gefnogi. Yn ôl yr Education Edowment Foundation [EEF] (2018), mae yna gysylltiad clir rhwng yr amgylchedd dysgu yn y cartref a pherfformiad plant o bob oed yn yr ysgol. Fel cafodd ei drafod yn flaenorol, roedd gwaith Dodge et al. (2003) a Darney et al. (201, dyfynnwyd yn Keperling, J.P. et al., 2017) yn dangos y berthynas rhwng ymddygiad gwael a chyrhaeddiad academaidd, a chaiff hyn ei gefnogi gan yr EEF. Mae’r ymchwil yn dangos bod ymyraethau strwythuredig wedi’u targedu ar gyfer rhieni, gyda’r bwriad o wella sgiliau cymdeithasol, emosiynol ac ymddygiadol, yn cael effaith gadarnhaol ar sicrhau cynnydd academaidd (EEF, 2018). Mae dyletswydd ar yr ysgol a’r rhieni i ddarparu’r cyfleoedd a chanlyniadau gorau posib ar gyfer eu plant.

Ers Ionawr 2021, bu’n rhaid i ysgolion ‘ddynodi person, neu fwy nag un person a fydd yn gyfrifol am gydlynu darpariaeth ar gyfer dysgwyr ag ADY’ (Llywodraeth Cymru, 2021b, t.8), caiff y person neu bobl sy’n gyfrifol am y rôl hon eu hadnabod fel y cydlynydd ADY [CADY]. Mae’r CADY’n chwarae rôl hanfodol wrth roi cymorth i blant sydd ag ADY trwy sicrhau bod anghenion yr holl ddysgwyr sydd ag ADY yn yr ysgol yn cael eu cyrraedd ar lefel strategol (Llywodraeth Cymru, 2021a, t.73). Ond pwysig ydy nodi nad dim ond cyfrifoldeb y CADY ydy goruchwylio disgyblion ADY yr ysgol. Caiff hyn ei adleisio yn y Cod ADY (2021) trwy ddweud bod ‘pob aelod o staff sy’n gweithio gyda phlant a phobl ifanc ag ADY yn gyfrifol am sicrhau bod anghenion eu dysgwyr yn cael eu hadnabod a’u diwallu’ (Llywodraeth Cymru, 2021, t.72). Mae rhai o ddyletswyddau’r CADY yn cynnwys cadw cofnodion o benderfyniadau ynghylch ADY a hysbysu athrawon am ddulliau addysgu gwahaniaethol sy’n briodol i ddisgyblion ag ADY (Llywodraeth Cymru, 2021b, t.10). Ond y ddyletswydd sydd fwyaf perthnasol ar gyfer yr aseiniad hwn ydy monitor effeithiolrwydd ddarpariaeth dysgu ychwanegol [DDdY]. Noda’r ddogfen sy’n trafod rôl y CADY dylai ‘fonitro effaith ymyriadau ac asesu cynnydd’ ac ‘os nad yw cynnydd y dysgwyr yn bodloni’r disgwyliadau, dylai’r CADY a’r staff adolygu’r ymyriadau, a’u haddasu yn ôl yr angen’ (Llywodraeth Cymru, 2021b, t.10).

Mae monitro ymyrraeth yn hanfodol er mwyn sicrhau bod yr ymyrraeth yn cael effaith gadarnhaol ar y dygwr. Caiff bwysigrwydd monitro ymyraethau ei gefnogi mewn dogfen gan y Network for College Success (dim dyddiad) sy’n nodi bod monitro ac asesu ymyraethau’n angenrheidiol er mwyn gallu gwneud addasiadau priodol. Yn yr un modd â gwaith Griffin a Brock, Grove a Searls, noda’r ddogfen mai un o’r pethau sy’n rhaid ystyried cyn dechrau ymyrraeth ydy anghenion y dysgwyr, er mwyn sicrhau bod yr ymyrraeth yn berthnasol ac wedi’u teilwra ar eu cyfer. Wrth i’r ymyrraeth gael ei roi ar waith, dylai’r addysgwyr sydd yng nghlwm ag ef gasglu data am gynnydd y dysgwr a monitro’r data hynny (National Center on Intensive Intervention [NCII], dim dyddiad). Mae’r NCII yn argymell, ar ôl casglu digon o ddata, dylai’r data hynny gael ei werthuso gan ystyried nod yr ymyrraeth i benderfynu a yw'r ymyrraeth yn cael yr effaith disgwyliedig ar y dysgwr. Mae pwysigrwydd monitro cynnydd yn cael ei gefnogi ymhellach gan Morin (dim dyddiad) sy’n trafod rôl monitro cynnydd mewn proses o’r enw response to intervention [RTI]. Proses sy’n cael ei ddefnyddio i adnabod dysgwr sydd ag anawsterau a defnyddio ymyraethau i roi cymorth ydy RTI. Mae ymchwil yn dangos pan fod cynnydd yn cael ei fonitro, a bod addasiadau priodol yn cael eu gwneud, ceir cynnydd gwell yn sgil yr ymyraethau (Eubanks & Levine, 1983; Fuchs, Deno, & Mirkin, 1984; Fuchs & Fuchs, 1986, dyfynwyd yn Briggs, K. 1999).
Does dim dwywaith felly bod gan ymyraethau’r potensial i fod yn hynod o effeithiol wrth helpu dysgwyr sydd ag ADY wneud cynnydd nid yn unig yn yr ysgol ond hefyd yn eu bywydau. Mae’n hanfodol cofio bod dyletswydd ar bawb i sicrhau bod y dysgwyr hynny yn gwneud cynnydd ar gyfradd sy’n berthnasol iddyn nhw oherwydd fel sy’n cael ei drafod yn y Cod ADY, mae pob disgybl yn gwneud cynnydd ar raddau gwahanol. Ni ddylai ADY disgybl fod yn ei rwystro rhag gwneud cynnydd a chyrraedd ei lawn botensial. Felly trwy gyflwyno mesurau fel ymyraethau, mae’n rhoi’r cyfle i ddysgwyr oresgyn y rhwystrau hynny. Mae yna nifer helaeth o ffactorau sydd angen eu hystyried cyn cyflwyno ac wrth gynnal ymyrraeth a chredaf mai un o’r pethau pwysicaf sydd angen cofio ydy bod angen sicrhau ei fod yn addas ac yn berthnasol i ofynion y dysgwr sy’n ei dderbyn. Yn sefyllfa Steffan, dysgwr sydd ag ADHD, mae cylchedau synhwyraidd yn ymyrraeth hynod o effeithiol yn enwedig trwy eu cynnal fel grŵp oherwydd maent yn mynd i’r afael a llawer o’r anawsterau yn ei fywyd ac yn rhoi’r cyfle iddo ymarfer y sgiliau cymdeithasol hynny sy’n holl bwysig yn ei sefyllfa ef. Yn ogystal â chynnal ymyrraeth yn yr ysgol, mae hefyd rhaid bod gan yr ysgol berthynas gadarnhaol â’r rhieni er mwyn gallu sicrhau bod eu plentyn yn cael y ddarpariaeth gorau a chyfleoedd gorau posib. Mae cyflwyno’r system ADY newydd a’r rôl CADY yn sicr wedi bod yn gam ymlaen i ddysgwyr sydd ag ADY.

Yn ystod y traethawd hwn ac ar PAP2, teimlaf fy mod wedi llwyddo i ‘(g)weithio gyda chydweithwyr yn yr ysgol’ yn effeithiol wrth ddod i adnabod Steffan a’i anghenion (Llywodraeth Cymru, 2020). Gan fod hyn yn un o’r Safonau Dysgu Proffesiynol Llywodraeth Cymru, rwyf yn hyderus fy mod i am lwyddo i gydweithio yn ystod fy ymarfer a’n gyrfa. Mae hyn yn nodwedd allweddol o waith athro i wella profiad dysgwyr yn enwedig o ystyried bod dyletswydd ar bawb i sicrhau cynnydd yn yr ysgol.

Llywodraeth Cymru (2021b) Rôl y Cydlynydd Anghenion Dysgu Ychwanegol. Ar gael yn: https://www.llyw.cymru/sites/default/files/publications/2021-01/rol-y-cydlynydd-anghenion-dysgu-ychwanegol.pdf (Cyrchwyd: 5 Ebrill 2024)
Llywodraeth Cymru (2022a) Rhaglen trawsnewid y system anghenion dysgu ychwanegol: cwestiynau cyffredin. Ar gael yn: https://www.llyw.cymru/sites/default/files/pdf-versions/2023/9/1/1695036377/rhaglen-trawsnewid-y-system-anghenion-dysgu-ychwanegol-cwestiynau-cyffredin.pdf (Cyrchwyd: 27 Mawrth 2024)
Llywodraeth Cymru (2022b) Cwricwlwm i Gymru: canllaw ar gynllunio a blaenoriaethau. Ar gael yn: https://hwb.gov.wales/api/storage/5d3d9b5d-3a07-434e-bc72-45f1812d1e12/220217-cwricwlwm-canllaw-gynllunio-a-blaenoriaethau.pdf (Cyrchwyd: 28 Mawrth 2024)
National Center on Intensive Intervention [NCII] (dim dyddiad) Progress Monitoring. Ar gael yn: https://intensiveintervention.org/data-based-individualization/progress-monitoring#:~:text=During%20delivery%20of%20the%20validated,student%20is%20making%20sufficient%20progress (Cyrchwyd: 4 Ebrill 2024)
National Health Service [NHS] (2018) Children’s Occupational Therapy Services: Sensory Motor Circuits - A Sensory Motor Skills Programme for Children: Information for Teachers. Ar gael yn https://www.cambscommunityservices.nhs.uk/docs/default-source/leaflets---sensory-strategy-leaflets---april-2015/0218---sensory-circuits---info-for-teachers---april-2018.pdf?sfvrsn=8 (Cyrchwyd: 2 Ebrill 2024)
National Health Service [NHS] (2021) Attention deficit hyperactivity disorder (ADHD). Ar gael yn: https://www.nhs.uk/conditions/attention-deficit-hyperactivity-disorder-adhd/ (Cyrchwyd: 28 Mawrth 2024)
National Health Service [NHS] Berkshire Healthcare (dim dyddiad) Sensory Circuits. Ar gael yn: https://cypf.berkshirehealthcare.nhs.uk/health-and-development/sensory-processing/sensory-circuits/#:~:text=Sensory%20Circuits%20use%20sensory%2Dbased,to%20help%20with%20sensory%20regulation. (Cyrchwyd: 27 Mawrth 2024)
National Institute for Health and Care Excellence [NICE] (2023) When should I suspect ADHD? Ar gael yn: https://cks.nice.org.uk/topics/attention-deficit-hyperactivity-disorder/diagnosis/when-to-suspect-adhd/ (Cyrchwyd: 2 Ebrill 2024)
Network for College Success (dim dyddiad) Ar gael yn: https://ncs.uchicago.edu/sites/ncs.uchicago.edu/files/uploads/toolsets/NCS_FOT_Toolkit_URAD_SetC_0.pdf (Cyrhwyd: 3 Ebrill 2024)
Savory, L. a Bulman, K. (2006) BTEC First Children's Care, Learning and Development. Ar gael yn: https://moodle.uwtsd.ac.uk/pluginfile.php/452897/mod_folder/content/0/Child%20development.pdf?forcedownload=1 (Cyrchwyd: 2 Ebrill 2024)
ychwanegol newydd: Cynnydd ysgolion ac awdurdodau lleol wrth gynorthwyo disgyblion ag anghenion dysgu ychwanegol. Ar gael yn: https://www.estyn.gov.wales/system/files/2023-09/Y%20system%20anghenion%20dysgu%20ychwanegol%20newydd_2.pdf (Cyrchwyd: 27 Mawrth 2024)

image1.png
Prifysgol Cymru
% Y Drindod Dewi Sant

. University of Wales
Trinity Saint David

»




